Jupiter onttroon as planeet met meeste maneEnceladus, een van Saturnus se mane. (Foto: Nasa via Wikipedia) Jupiter, die groot gasreus sowat 778,5 miljoen km van die son, was lank die planeet wat met die meeste mane gespog het. Om en by 79 mane wentel om dié planeet met die rooi kol. ŉ Onlangse ontdekking deur astronome, gelei deur Scott Sheppard by die Carnegie-wetenskapinstituut, het die grootste planeet in ons sonnestelsel se kroontjie van sy kop gestamp toe hulle ontdek het dat Saturnus, die planeet wat bekend staan vir sy ringe, 20 meer mane het as wat aanvanklik gedink is. Die planeet se mane staan nou op 82. ŉ Subaru-teleskoop, op Hawaii se Mauna Kea-eiland, is in die ontdekking gebruik. Hierdie nuutontdekte maantjies het almal ’n deursnee van ongeveer 5 km en 17 van hulle wentel in die teenoorgestelde rigting om Saturnus as die ander. Twee van die mane neem twee jaar om rondom Saturnus te wentel, en die ander drie jaar. Wetenskaplikes meen die meeste van hierdie nuutontdekte maantjies was eens deel van ’n groter maan wat uitmekaar gebreek het. Foto: pixabay.com In nog ruimtenuus glo sekere wetenskaplikes dat daar nog ŉ enorme planeet in die Melkweg-sterrestelsel is wat net buite teleskope se visier wegkruip. Ander beweer dat dit dalk ŉ krieketbal-grootte gravitasiekolk kan wees, in Engels bekend as ’n “primordial black hole”. Die ontdekking is gedoen nadat wetenskaplikes mettertyd besef het dat Neptunus – die groot, blou, ysige planeet, sowat 4,495 miljard km van die son – se wentelbaan versteur word. Die ondersoeke het aanvanklik daartoe bygedra dat Pluto ontdek is, wat toe as die negende planeet gesien is, maar nie die afwykings kon verklaar nie. Pluto is intussen ook van sy status as planeet gestroop. Daar is dus voortgegaan om na dié wegkruiper-planeet, wat intussen Planeet 9 gedoop is, te soek. Die vreemde wentelbane van ’n aantal klein ruimtevoorwerpe staaf die aanname dat daar ’n reuseplaneet in die uitgestrekte ruimte aan die anderkant van Neptunus moet wentel. Die vreemde beweging van die voorwerpe anderkant Neptunus dui daarop dat daar ŉ planeet tussen vyf en 15 keer die grootte van die aarde, honderde kere verder van die son as die aarde, anderkant Pluto wegkruipertjie speel. Indien dit wel ŉ gravitasiekolk is, kan dit een van die oudste gravitasiekolke in die heelal wees. Die krieketbal-grootte voorwerp kan tot 20 keer die gravitasie van die aarde hê.